Elizé á ngādzó ai é mīníngá á ngāhəle mɔ́n nâ: “Kódógō á sí ó kə ai ndá bod dzoe, ó kə tɔbɔ é vóm ósə o nə́ dzǎm tɔbɔ; amú Ńtondôbə a lóm yǎ zie, yazu bɔ á sí á táŋ mim̀bú zamgbál.” 2Ńdɔ miníngá á ngākódō á sí, a ngábɔ anə́ mod Zambá á ngādzó, hədá ńdɔ a ngákə ai ndá bod dzié a kə tɔbɔ á ńnǎm Fīlísta mim̀bú zamgbál. 3Á mvús mim̀bú zamgbál, éyɔŋ miníngá á ngādúgan sɔ́ á ńnǎm Fīlísta, ńdɔ a ngákə kogolan ai ǹkúkúmá ású ndá bod dzié ai sí dzīē. 4Ǹkúkúmá á ngābə́ á kɔ́bɔgɔ ai Géhazi, etúga mod Zambá nâ: “Kadá mā é bod bə́ mam bə́sə Elizé ā bɔ ya.” 5Ḿból ā kadá ǹkúkúmá ḿból Elizé á ngáhəle m̀bim, á təm ná, é mīníngá yǎ mɔ́n á ngáwómo ǎ ngazu sílī ńkūkúmá ádzō ndá dzīē ai sí dzīē. Géhazi nyé nâ: “Ǎ māńtí ǹkúkúmá wama, é mīníngá yǎ Elizé á ngāhəle mɔ́n, ényē nyɔ́, mɔ́n te émēn fə̄ nyɔ́.” 6Éyɔŋ ǹkúkúmá á ngāsíli miníngá, ǎ ngatíē nyé ndɔ́ŋ. Ńdɔ ǹkúkúmá á ngāvə́ nye m̀mímyāg, nyé nâ: “Dúgán nyé və̄ é byə́m bísə̄ bí ngábə́ éḿbīē, fǔfulu ai bidí bísə̄ yā mə̄fúb móé a tádigi ámōs á ngākódō á ńnam a zaag kwí ámōs yə aná.”